12. ฐานะการเงินและผลการดำเนินงาน

สรุปรายงานการสอบบัญชี

สำนักงานผู้สอบบัญชี : บริษัท เคพีเอ็มจี ภูมิไชย สอบบัญชี จำกัด (KPMG PHOOMCHAI AUDIT
LTD.)

รายชื่อผู้สอบบัญชี : นายวินิจ ศิลามงคล (MR. WINID SILAMONGKOL)

 หมายเลขผู้สอบบัญชีเลขที่ 3378 หรือ

นายวิเชียร ธรรมตระกูล (MR. VICHIEN THAMTRAKUL)

หมายเลขผู้สอบบัญชีเลขที่ 3183

จากการปฏิบัติงานตรวจสอบตามมาตรฐานการสอบบัญชีที่รับรองทั่วไป
ผู้สอบบัญชีมีความเห็นว่างบการเงินรวมของบริษัทปูนซิเมนต์ไทย จำกัด (มหาชน) และบริษัทย่อย
แสดงฐานะการเงิน ผลการดำเนินงาน และกระแสเงินสด สำหรับแต่ละปีสิ้นสุดวันที่ 31 ธันวาคม
2547, 2546 และ 2545 โดยถูกต้องตามที่ควรในสาระสำคัญตามหลักการบัญชีที่รับรองทั่วไป

 

 งบการเงินรวม และอัตราส่วนทางการเงิน

ของ

บริษัท ปูนซิเมนต์ไทย จำกัด (มหาชน) และ บริษัทย่อย

[]

[]

[]

[]

 งบการเงิน และอัตราส่วนทางการเงิน

ของ

  บริษัท ปูนซิเมนต์ไทย จำกัด (มหาชน)

[]

[]

[]

[]

[]

 

คำอธิบายและการวิเคราะห์ของฝ่ายจัดการ 

(Management Discussion and Analysis)

ผลการดำเนินงานและฐานะทางการเงินของบริษัทปูนซิเมนต์ไทย จำกัด (มหาชน) และบริษัทย่อย

ภาพรวมของผลการดำเนินงานที่ผ่านมา

ในปี 2547 บริษัทปูนซิเมนต์ไทย จำกัด (มหาชน) และบริษัทย่อย
มีกำไรจากการดำเนินงานก่อนรายการพิเศษเท่ากับ 33,707 ล้านบาท เพิ่มขึ้นร้อยละ 89
จากปีก่อน กำไรสุทธิเท่ากับ 36,483 ล้านบาท เพิ่มขึ้นร้อยละ 83 จากปีก่อน
โดยยอดขายสุทธิของบริษัทฯ และบริษัทย่อยในปีนี้เท่ากับ 192,395 ล้านบาท เพิ่มขึ้นร้อยละ 29
เทียบกับปีก่อน ทั้งนี้เป็นผลจากผลประกอบการที่ดีขึ้นของทุกกลุ่มธุรกิจ
โดยเฉพาะอย่างยิ่งธุรกิจปิโตรเคมีที่มีราคาของผลิตภัณฑ์เพิ่มสูงขึ้น ยอดขายรวมในประเทศเพิ่มขึ้น
ร้อยละ 32 ในขณะที่ยอดขายต่างประเทศ เพิ่มขึ้นร้อยละ 23 จากปีก่อน

ปี 2547 เครือฯ มีส่วนได้เสียในกำไรของบริษัทร่วมเท่ากับ 9,808 ล้านบาท เพิ่มขึ้น 3,061
ล้านบาท หรือประมาณร้อยละ 45 จากปีก่อน โดยมีแหล่งที่มาของรายได้ ดังนี้

-   จากบริษัทร่วมในธุรกิจปิโตรเคมีเท่ากับ 5,594 ล้านบาท ส่วนใหญ่มาจากธุรกิจ PTA,
    Olefins, PVC, MMA และ SM ซึ่งโดยรวมแล้วเพิ่มขึ้นร้อยละ 41 จากปีก่อน

-   จากบริษัทร่วมอื่นๆ เท่ากับ 4,214 ล้านบาท เพิ่มขึ้นร้อยละ 51 จากปีก่อน
    ส่วนใหญ่มาจากธุรกิจเหล็ก

ในปี 2547 เครือฯ เพิ่มสัดส่วนเงินลงทุนในบริษัท ไทยเคน เปเปอร์ จำกัด (มหาชน), บริษัท
ฟินิคซ พัลพ แอนด์ เพเพอร์ จำกัด (มหาชน) และบริษัท ไทยพลาสติกและเคมีภัณฑ์ จำกัด
(มหาชน) เป็นจำนวนเงินลงทุนประมาณ 7,200 ล้านบาท โดยมีอัตราส่วนการถือหุ้น ณ สิ้นปี 2547
เท่ากับร้อยละ 58, 99 และ 40 ตามลำดับ

สำหรับต้นทุนขายในปีนี้เท่ากับ 136,522 ล้านบาท เพิ่มขึ้นร้อยละ 23 จากปีก่อน
เนื่องจากปริมาณขายทั้งในประเทศและต่างประเทศเพิ่มขึ้น
ค่าใช้จ่ายในการขายและบริหารเพิ่มขึ้นร้อยละ 8 จากปีก่อน ในปีนี้เครือฯ
มีดอกเบี้ยจ่ายและค่าใช้จ่ายทางการเงินลดลง 2,225 ล้านบาท หรือร้อยละ 27 เนื่องจากเครือฯ
สามารถลดหนี้สินสุทธิจากสิ้นปีที่ผ่านมาจำนวน 14,272 ล้านบาท
โดยใช้กระแสเงินสดจากการดำเนินงาน

ภาษีเงินได้ตั้งสำรองสำหรับปี 2547 เท่ากับ 4,695 ล้านบาท เพิ่มขึ้น 751 ล้านบาท หรือร้อยละ
19 ประกอบด้วย (1) ภาษีเงินได้นิติบุคคลสำหรับปี 2,392 ล้านบาท เพิ่มขึ้น 614 ล้านบาท
หรือร้อยละ 35 (2) ภาษีเงินได้รอตัดบัญชี – สุทธิ 2,303 ล้านบาท เพิ่มขึ้น 137 ล้านบาท
หรือร้อยละ 6

ผลการดำเนินงานของกลุ่มธุรกิจ

ธุรกิจปิโตรเคมี

ปี 2547 ราคาปิโตรเคมีปรับตัวสูงขึ้น
เนื่องจากความต้องการในผลิตภัณฑ์เพิ่มขึ้นอย่างมากในขณะที่กำลังการผลิตใหม่มีจำกัด ในปีนี้ราคา
Naphtha ผันผวนมากตามความผันผวนของราคาน้ำมันดิบ โดยไตรมาสที่ 1 ราคา Naphtha
อยู่ที่ระดับ 308 เหรียญสหรัฐต่อตัน และเพิ่มขึ้นจนถึงจุดสูงสุดที่ระดับ 486
เหรียญสหรัฐต่อตันในไตรมาสที่ 4 ในส่วนของราคา HDPE นั้น ปรับตัวสูงขึ้นตลอดทั้งปีเช่นกัน
แต่มีช่วงของการปรับตัวที่สูงกว่าเนื่องจากกำลังการผลิตใหม่มีจำกัด ในขณะเดียวกัน By-product
เช่น Benzene และ Toluene มีราคาเพิ่มสูงขึ้นอย่างมากโดยราคาเพิ่มขึ้นอยู่ที่ระดับ 1,235
เหรียญสหรัฐต่อตัน และ 850 เหรียญสหรัฐต่อตัน ตามลำดับ ซึ่งเป็นผลมาจากความต้องการผลิตภัณฑ์
Derivative เพิ่มขึ้นและกำลังการผลิตมีอยู่อย่างจำกัด โดยธุรกิจปิโตรเคมีของเครือฯ
ผลิตเต็มกำลังการผลิต สำหรับยอดส่งออก Polyolefins ในปีนี้คิดเป็นร้อยละ 38
ของยอดขายทั้งหมด

จากการที่ราคาผลิตภัณฑ์ปิโตรเคมีเพิ่มสูงขึ้น จึงทำให้ยอดขายสุทธิของธุรกิจฯ ในปี 2547 เท่ากับ
75,185 ล้านบาท เพิ่มขึ้นร้อยละ 48 จากปีก่อน กำไรสุทธิเท่ากับ 20,523 ล้านบาท
เพิ่มขึ้นร้อยละ 164 จากปีก่อน โดยส่วนแบ่งกำไรของบริษัทร่วมเท่ากับ 5,594 ล้านบาท
เพิ่มสูงขึ้นจากปีก่อนร้อยละ 41 เนื่องจากผลประกอบการที่ดีของธุรกิจ PTA, SM และ PVC

ธุรกิจกระดาษและบรรจุภัณฑ์

ธุรกิจกระดาษและบรรจุภัณฑ์ดำเนินการผลิตเต็มกำลังการผลิตอย่างต่อเนื่อง โดยมียอดขายสุทธิในปี
2547 เท่ากับ 38,265 ล้านบาท เพิ่มขึ้นร้อยละ 14 จากปีก่อน
ส่วนหนึ่งเป็นผลจากการรวมยอดขายของบริษัท ไทยเคน เปเปอร์ จำกัด (มหาชน)
ในขณะที่กำไรจากการดำเนินงานเท่ากับ 4,125 ล้านบาท ลดลงร้อยละ 3 จากปีก่อน Margin
ของธุรกิจฯ ที่ลดลง เป็นผลมาจากราคาวัตถุดิบและต้นทุนพลังงานที่เพิ่มสูงขึ้น

กระดาษบรรจุภัณฑ์ (Packaging Paper) : ยอดขายภายในประเทศของกระดาษบรรจุภัณฑ์ในปีนี้
เพิ่มขึ้นร้อยละ 20 จากปีก่อน
โดยเป็นผลมาจากการเติบโตของอุตสาหกรรมเครื่องใช้ไฟฟ้าและอุตสาหกรรมอาหาร -
เครื่องดื่มภายในประเทศ นอกจากนี้ยังเป็นผลมาจากการรวมยอดขายของบริษัท ไทยเคน เปเปอร์
จำกัด (มหาชน) ด้วย ปริมาณการส่งออกในปี 2547 อยู่ที่ร้อยละ 22 ของปริมาณยอดขายทั้งหมด
โดยในปี 2547 ธุรกิจฯ ได้เพิ่มปริมาณการขายสู่ภูมิภาคอาเซียนมากขึ้น
เนื่องจากเป็นตลาดที่มีศักยภาพและสามารถพัฒนาให้เป็นตลาดหลักของการส่งออกได้
สำหรับราคากระดาษบรรจุภัณฑ์ในปีนี้ค่อนข้างคงที่อยู่ที่ระดับ 415 เหรียญสหรัฐต่อตัน

กระดาษพิมพ์เขียน : ยอดขายของธุรกิจกระดาษพิมพ์เขียนภายในประเทศในปีนี้เพิ่มขึ้นร้อยละ 2
จากปีก่อน ซึ่งเป็นผลมาจากการ Debottleneck ในไตรมาสที่ 3 ธุรกิจฯ
มีปริมาณส่งออกเทียบกับยอดขายทั้งหมดเท่ากับร้อยละ 15 โดยมีตลาดส่งออกที่สำคัญ ได้แก่
สหรัฐอเมริกา ฮ่องกง สิงคโปร์ เวียดนาม และมาเลเซีย ราคาผลิตภัณฑ์ปรับตัวสูงขึ้นอย่างต่อเนื่อง
และสูงสุดในไตรมาสที่ 4 อยู่ที่ระดับ 805 เหรียญสหรัฐต่อตัน ซึ่งเป็นผลจากความต้องการที่เพิ่มขึ้น
ในขณะที่ Supply มีอยู่อย่างจำกัด ในขณะเดียวกันตั้งแต่ช่วงกลางปี 2547 Supply
เยื่อกระดาษในประเทศแถบอเมริกาเหนือลดลงบวกกับความต้องการในตลาดโลกที่เพิ่มสูงขึ้น
จึงทำให้ราคาเยื่อกระดาษเพิ่มสูงขึ้น ราคาเยื่อกระดาษใยยาวและเยื่อกระดาษใยสั้นในไตรมาสที่ 4
มีราคาเฉลี่ยอยู่ที่ระดับ 505 เหรียญสหรัฐต่อตัน และ 440 เหรียญสหรัฐต่อตัน ตามลำดับ

บรรจุภัณฑ์ : จากการเติบโตของอุตสาหกรรมส่งออก ได้แก่ เครื่องใช้ไฟฟ้า เครื่องดื่ม
และสินค้าอุปโภค จึงส่งผลให้ปริมาณขายบรรจุภัณฑ์เพิ่มขึ้นร้อยละ 8 โดยตลาดส่งออกที่สำคัญ ได้แก่
ญี่ปุ่นนอกจากนี้ธุรกิจฯ เพิ่มประสิทธิภาพการจัดการอย่างต่อเนื่องตามแนวทาง Total Productive
Management รวมทั้งมีการพัฒนาศักยภาพการออกแบบและการผลิตในระดับสากล
จนได้รับรางวัลการออกแบบ บรรจุภัณฑ์ทั้งในประเทศและต่างประเทศ

ในปี 2547 ธุรกิจฯ เพิ่มสัดส่วนการลงทุนในบริษัท ฟินิคซ พัลพ แอนด์ เพเพอร์ จำกัด (มหาชน)
(ได้รับอนุมัติเพิกถอนออกจากการเป็นหลักทรัพย์จดทะเบียนในตลาดหลักทรัพย์แห่งประเทศไทย
ในเดือนมกราคม 2548) เป็นร้อยละ 99 และบริษัท ไทยเคน เปเปอร์ จำกัด (มหาชน)
เป็นร้อยละ 58

ธุรกิจซิเมนต์

การขยายตัวอย่างต่อเนื่องของภาคอุตสาหกรรมก่อสร้างในประเทศและการลงทุนเพิ่มของภาครัฐ
โดยเฉพาะอย่างยิ่งการเร่งสร้างสนามบินสุวรรณภูมิและการก่อสร้างที่อยู่อาศัยที่เป็นไปอย่างต่อเนื่อง
จึงส่งผลให้ยอดขายรวมภายในประเทศของธุรกิจฯ เพิ่มขึ้นร้อยละ 20 จากปีก่อน
กำไรจากการดำเนินงานเพิ่มขึ้นร้อยละ 26 จากปีก่อน
ในปีนี้ยอดขายปูนซีเมนต์เทาในประเทศรวมเท่ากับ 10.1 ล้านตัน เพิ่มขึ้นร้อยละ 11 จากปีก่อน
ราคาเฉลี่ยของซีเมนต์ในปีนี้อยู่ที่ระดับ 1,740 บาทต่อตัน โดยยอดส่งออกของทั้งปีเท่ากับ 6 ล้านตัน
ลดลงร้อยละ 3 จากปีก่อน โดยราคาส่งออก F.O.B. สูงขึ้นอย่างต่อเนื่อง และอยู่ที่ระดับ 29.4
เหรียญสหรัฐต่อตันในไตรมาส 4 สำหรับคอนกรีตผสมเสร็จนั้น
จากความต้องการในประเทศที่เพิ่มสูงขึ้นสืบเนื่องจากปริมาณการก่อสร้างซึ่งขยายตัวตามสภาวะเศรษฐกิจประกอบกับผู้บริโภคมีแนวโน้มใช้คอนกรีตผสมเสร็จมากขึ้นเนื่องจากสะดวกและง่ายต่อการใช้งาน
ส่งผลให้ธุรกิจฯ มีปริมาณขายเพิ่มขึ้นร้อยละ 25 จากปีที่ผ่านมา นอกจากนี้ธุรกิจฯ
ได้พัฒนาระบบขนส่งคอนกรีตผสมเสร็จขนาดเล็ก คือ 1 ลูกบาศก์เมตร และ 2 ลูกบาศก์เมตร
ซึ่งทำให้สามารถจัดส่งคอนกรีตให้ลูกค้าได้แม้ในสถานที่ที่มีเนื้อที่จำกัด
และยังเพิ่มความสะดวกให้แก่ลูกค้ารายย่อยโดยปรับปรุงโรงงานให้เป็นจุดขายและลูกค้าสามารถชำระเงินที่เคาน์เตอร์เซอร์วิสได้
ซึ่งถือเป็นนวัตกรรมที่ธุรกิจฯ จัดทำขึ้นเป็นรายแรกในธุรกิจ วัสดุก่อสร้าง

ธุรกิจผลิตภัณฑ์ก่อสร้างและธุรกิจจัดจำหน่าย

ผลจากการขยายตัวของภาคการก่อสร้างที่อยู่อาศัยในประเทศที่เป็นไปอย่างต่อเนื่องนั้น
ทำให้ความต้องการผลิตภัณฑ์กระเบื้องมุงหลังคาและผลิตภัณฑ์กระเบื้องเซรามิกเพิ่มขึ้นตลอดทั้งปี
ส่งผลให้ปี 2547 ธุรกิจผลิตภัณฑ์ก่อสร้างมียอดขายสุทธิเท่ากับ 20,542 ล้านบาท เพิ่มขึ้นร้อยละ 13
จากปีก่อน โดยมีกำไรจากการดำเนินงานเพิ่มขึ้นร้อยละ 19 จากปีก่อน สำหรับภาคการส่งออก
ธุรกิจฯ มียอดส่งออกเพิ่มขึ้นร้อยละ 25 จากปีก่อน โดยสินค้าหลัก ได้แก่
กระเบื้องปูพื้นและบุผนังเซรามิก ซึ่งมีอัตราส่วนกว่าร้อยละ 80 ของยอดส่งออกรวม

จากความต้องการวัสดุก่อสร้างสำหรับภาคการก่อสร้างที่อยู่อาศัยเพิ่มสูงขึ้น ส่งผลให้ธุรกิจ
จัดจำหน่ายเติบโตอย่างต่อเนื่องเช่นกัน โดยในปี 2547 ยอดขายเท่ากับ 68,558 ล้านบาท
เพิ่มขึ้นร้อยละ 21 จากปีก่อน โดยกำไรจากการดำเนินงานสุทธิเท่ากับ 968 ล้านบาท
เพิ่มขึ้นร้อยละ 286 จากปีก่อน

บริษัทซิเมนต์ไทยการตลาด : มียอดขายเพิ่มขึ้นร้อยละ 15 จากปีก่อน โดยบริษัทฯ นำแนวคิด
Customer Relationship Management (CRM)
มาเพิ่มประสิทธิภาพการบริหารความสัมพันธ์กับลูกค้าผ่านช่องทางจัดจำหน่ายในรูปแบบค้าส่ง
ค้าปลีกและโครงการ นอกจากนี้บริษัทฯ ได้นำระบบ SAP CRM
มาเพื่อเพิ่มความสามารถในการจัดเก็บข้อมูล วิเคราะห์ และวางแผนการตลาด
ซึ่งส่งผลให้ทุกหน่วยงานประสานงานกันอย่างมีประสิทธิภาพมากยิ่งขึ้น

บริษัทซิเมนต์ไทยโลจิสติกส์ : มียอดขายเพิ่มขึ้นร้อยละ 19 จากปีก่อน โดยบริษัทฯ
มียอดขนส่งในประเทศคิดเป็นร้อยละ 60 และยอดขนส่งเพื่อการส่งออกคิดเป็นร้อยละ 40
ของยอดขายรวม โดยสินค้าส่งออกสำคัญ ได้แก่ ปูนซีเมนต์ผงและปูนเม็ด สินค้านำเข้าที่สำคัญ ได้แก่
ถ่านหิน แม้ราคาน้ำมันที่สูงขึ้นยังไม่ส่งผลกระทบต่อต้นทุนค่าขนส่งมากนัก
เนื่องจากรัฐบาลยังคงรับภาระส่วนต่างของราคาน้ำมันดีเซลภายในประเทศกับราคาในตลาดโลก
บริษัทฯ ยังคงมีมาตรการรองรับโดยการเพิ่มประสิทธิภาพในการขนส่งให้ดียิ่งขึ้น

บริษัทค้าสากลซิเมนต์ไทย : มียอดขายเพิ่มขึ้นร้อยละ 32 เมื่อเทียบกับปีก่อน
ซึ่งเป็นผลจากการขยายตัวของเศรษฐกิจไทยและเศรษฐกิจโลก โดยเฉพาะประเทศจีน
สินค้าส่งออกสำคัญ ได้แก่ เหล็กและปูนซีเมนต์ บริษัทฯ
มีอัตราส่วนระหว่างการนำเข้าและส่งออกคิดเป็นร้อยละ 45 และ 55 ตามลำดับ

ฐานะการเงิน

สินทรัพย์

บริษัทฯ และบริษัทย่อยมีสินทรัพย์รวม ณ 31 ธันวาคม 2547 จำนวน 265,682 ล้านบาท
เพิ่มขึ้นจากปีก่อนร้อยละ 6 สินทรัพย์ส่วนใหญ่เป็นที่ดิน อาคารและอุปกรณ์ – ราคาทุน – สุทธิ
ร้อยละ 28 สินทรัพย์ที่ตีราคาเพิ่มร้อยละ 27
และเงินลงทุนในหุ้นทุนและเงินให้กู้ยืมระยะยาวแก่บริษัทร่วม และบริษัทอื่นร้อยละ 19
ทั้งนี้กลุ่มธุรกิจที่มีสินทรัพย์รวมมากที่สุด ได้แก่ ธุรกิจปิโตรเคมี ธุรกิจซิเมนต์
และธุรกิจกระดาษและบรรจุภัณฑ์ ตามลำดับ

สินทรัพย์หมุนเวียน : ณ สิ้นปี 2547 เท่ากับ 51,927 ล้านบาท ส่วนใหญ่เป็นสินค้าคงเหลือ – สุทธิ
ร้อยละ 52 ลูกหนี้และตั๋วเงินรับการค้า – สุทธิ ร้อยละ 34 บริษัทฯ
และบริษัทย่อยได้ตั้งค่าเผื่อหนี้สงสัยจะสูญสำหรับลูกหนี้การค้า ณ วันที่ 31 ธันวาคม 2547
ไว้แล้วจำนวนเงินประมาณ 1,371 ล้านบาท
ซึ่งเป็นไปตามนโยบายทางบัญชีของการตั้งค่าเผื่อหนี้สงสัยจะสูญของบริษัทซึ่งคาดว่าเพียงพอแล้ว

เงินลงทุนในหุ้นทุนและเงินให้กู้ยืมระยะยาวแก่บริษัทร่วม และบริษัทอื่น - สุทธิ : เพิ่มขึ้น 1,249
ล้านบาท หรือร้อยละ 3
ซึ่งส่วนหนึ่งเป็นผลจากเงินลงทุนในหุ้นทุนตามวิธีส่วนได้เสียในบริษัทร่วมเพิ่มขึ้น (บริษัท
ไทยพลาสติกและเคมีภัณฑ์ จำกัด (มหาชน) เพิ่มขึ้น 2,892 ล้านบาท, บริษัท สยามมิตซุย พีทีเอ
จำกัด เพิ่มขึ้น 1,487 ล้านบาท ในขณะที่งบการเงินรวมเครือฯ ได้รวมผลประกอบการของบริษัท
ไทยเคน เปเปอร์ จำกัด (มหาชน) แล้ว เงินลงทุนในหุ้นทุนจึงลดลง 1,852 ล้านบาท)
อีกส่วนหนึ่งมาจากหลักทรัพย์ในความต้องการของตลาดตามวิธีมูลค่ายุติธรรม (หลักทรัพย์เผื่อขาย)
ลดลง 4,273 ล้านบาท โดยส่วนใหญ่เป็นผลจากการลดลงจากบริษัท อะโรเมติกส์ (ประเทศไทย)
จำกัด (มหาชน) 3,930 ล้านบาท

สินทรัพย์อื่น : ลดลง 2,163 ล้านบาท หรือร้อยละ 13
ส่วนใหญ่เนื่องมาจากภาษีเงินได้รอตัดบัญชี - สุทธิ ลดลง 1,999 ล้านบาท หรือร้อยละ 20
จากปีก่อน เงินประกัน เงินเรียกชดเชยและรายจ่าย รอตัดบัญชี – สุทธิ ลดลง 57 ล้านบาท
หรือร้อยละ 2 จากปีก่อน ในขณะที่ค่าความนิยม – สุทธิเพิ่มขึ้น 715 ล้านบาท หรือร้อยละ 38
จากปีก่อน

สินทรัพย์ที่ตีราคาเพิ่ม : ณ 31 ธันวาคม 2547 ได้บันทึกส่วนที่ประเมินราคาเพิ่ม ได้แก่ ที่ดิน
ใช้ราคาประเมินของกรมที่ดินมีมูลค่าเพิ่มขึ้น 7,378 ล้านบาท อาคาร เครื่องจักรและอุปกรณ์
ตามรายงานของผู้ประเมินอิสระ (ตามราคายุติธรรม) ลงวันที่ 18 มกราคม 2548
มีมูลค่าเพิ่มขึ้นรวม 65,480 ล้านบาท ณ วันที่ 31 ธันวาคม 2547 ซึ่งประกอบด้วยอาคารมีมูลค่า
8,040 ล้านบาท และเครื่องจักรและอุปกรณ์มีมูลค่า 57,440 ล้านบาท

ในรอบระยะเวลาบัญชีตั้งแต่ปี 2540 เครือฯ ได้มีนโยบายในการประเมินราคาสินทรัพย์ 3 ประเภท
คือ ที่ดิน อาคาร เครื่องจักรและอุปกรณ์
เนื่องจากราคาสินทรัพย์ตามบัญชีซึ่งเป็นราคาทุนต่ำกว่าราคาที่จะจัดหาใหม่มาก
จึงได้เลือกผู้ประเมินอิสระ คือ บริษัทอเมริกัน แอพเพรซัล (ประเทศไทย) จำกัด
เป็นผู้ประเมินราคา อาคาร เครื่องจักรและอุปกรณ์
และมีนโยบายที่จะทบทวนการประเมินราคาสินทรัพย์เป็นประจำปี

สภาพคล่อง

ในปี 2547 บริษัทฯ และบริษัทย่อย มีกระแสเงินสดและรายการเทียบเท่าเงินสด ณ วันสิ้นปีเท่ากับ
3,465 ล้านบาท เพิ่มขึ้นจากปีก่อน 1,158 ล้านบาท โดยเป็นผลมาจากบริษัทฯ และบริษัทย่อย
มีกระแสเงินสดสุทธิที่ได้มาจากการดำเนินงานเท่ากับ 37,258 ล้านบาท เพิ่มขึ้นจากปีก่อน 15,030
ล้านบาท เนื่องจากกำไรจากการดำเนินงานเพิ่มขึ้น
ในขณะที่มีกระแสเงินสดสุทธิที่ใช้ไปในกิจกรรมลงทุนในปีนี้เท่ากับ 5,197 ล้านบาท
เทียบกับปีก่อนซึ่งกระแสเงินสดสุทธิใช้ไปในกิจกรรมลงทุนเท่ากับ 399 ล้านบาท
และมีกระแสเงินสดสุทธิที่ใช้ไปในกิจกรรมจัดหาเงินจำนวน 30,903 ล้านบาท เทียบกับ 23,278
ล้านบาทของปีที่ผ่านมา โดยส่วนหนึ่งเป็นผลจากการจ่ายชำระหนี้สินระยะยาว 10,714 ล้านบาท
และจ่าย เงินปันผล 10,800 ล้านบาท

สำหรับลูกหนี้ที่มียอดค้างชำระนาน ณ วันที่ 31 ธันวาคม 2547 แยกตามอายุหนี้ที่ค้างชำระได้ดังนี้

  มากกว่า 3 เดือนถึง 6 เดือน 71 ล้านบาท

  มากกว่า 6 เดือนถึง 12 เดือน 86 ล้านบาท

  มากกว่า 1 ปีขึ้นไป 1,368 ล้านบาท

  รวม 1,525 ล้านบาท

สำหรับอัตราส่วนสภาพคล่อง พบว่าบริษัทฯ และบริษัทย่อยมีอัตราส่วนสภาพคล่องคิดเป็น 1.03 เท่า
ในขณะที่มีอัตราส่วนสภาพคล่องกระแสเงินสดคิดเป็น 0.68 เท่า ทั้งนี้บริษัทฯ และบริษัทย่อยมี Cash
Cycle อยู่ที่ประมาณ 35 วัน (ระยะเวลาในการเรียกเก็บหนี้เฉลี่ย +
ระยะเวลาในการขายสินค้าเฉลี่ย – ระยะเวลาในการชำระหนี้เฉลี่ย)
จากกระแสเงินสดและอัตราส่วนสภาพคล่องต่างๆ ได้สร้างความมั่นใจ ว่าบริษัทฯ
และบริษัทย่อยมีสภาพคล่องที่พอเพียงต่อการดำเนินงาน ทั้งนี้บริษัทฯ และบริษัทย่อยมี
วงเงินเบิกเกินบัญชีกับธนาคารหลายแห่งจำนวน 3,800 ล้านบาท
นอกจากนี้บริษัทยังคงมีความสามารถในการทำกำไรอยู่ในเกณฑ์ที่ดี
และมีประสิทธิภาพในการดำเนินงานสูงขึ้น

แหล่งที่มาของเงินทุน

สถานะหนี้สินสุทธิ (หนี้สินที่มีดอกเบี้ย หักเงินสด รายการเทียบเท่าเงินสด และเงินลงทุนชั่วคราว)
ของบริษัทฯ และบริษัทย่อย ณ สิ้นปี 2547 ลดลงเหลือ 100,579 ล้านบาท ลดลง 14,272
ล้านบาท จากสิ้นปีก่อน โดยในระหว่างปีได้มีการรวมหนี้สินสุทธิของบริษัท ไทยเคน เปเปอร์ จำกัด
(มหาชน) แล้ว
หนี้สินระยะยาวส่วนที่เหลือส่วนใหญ่เป็นเงินกู้ยืมที่เป็นเงินตราต่างประเทศมีอัตราดอกเบี้ยเฉลี่ยประมาณร้อยละ
4.5 ต่อปี
ซึ่งเกือบทั้งหมดได้มีการทำธุรกรรมอนุพันธ์ทางการเงินเพื่อลดความเสี่ยงจากอัตราแลกเปลี่ยน
บริษัทฯ
และบริษัทย่อยได้ทำสัญญาแลกเปลี่ยนหนี้ต่างสกุลเงินกับธนาคารต่างประเทศสำหรับหนี้สินระยะยาวที่เป็นเงินตราต่างประเทศเกือบทั้งหมด
โดยบริษัทฯ
และบริษัทย่อยจะจ่ายชำระคืนหนี้เงินกู้เป็นเงินตราต่างประเทศอีกสกุลหนึ่งตามที่ตกลงไว้ในสัญญา

อัตราส่วนหนี้สินสุทธิต่อ EBITDA เท่ากับ 1.8 เท่า เทียบกับปีก่อนซึ่งอยู่ที่ 3.1 เท่า
และอัตราส่วนความสามารถในการชำระดอกเบี้ยอยู่ที่ 7.75 เท่า เทียบกับปีก่อนซึ่งอยู่ที่ 3.96 เท่า
การลดลงของอัตราส่วนหนี้สินสุทธิต่อ EBITDA
สะท้อนให้เห็นถึงโครงสร้างทางการเงินที่ดีขึ้นของเครือซิเมนต์ไทย
ดอกเบี้ยจ่ายและค่าใช้จ่ายทางการเงินในปี 2547 เท่ากับ 5,876 ล้านบาท
เปรียบเทียบกับปีก่อนเท่ากับ 8,101 ล้านบาท

โดยเครือฯ มีรายได้เงินปันผลรับจากบริษัทร่วมในปีนี้เท่ากับ 4,267 ล้านบาท เพิ่มขึ้นร้อยละ 22
จากปีก่อน นอกจากนี้เครือฯ มีกำไรจากการขายเงินลงทุนและสินทรัพย์และอื่นๆ สุทธิจากภาษีเงินได้
จำนวน 2,776 ล้านบาท

จากฐานะทางการเงินและผลการดำเนินงานที่ดีขึ้นตลอดปี 2547
คณะกรรมการบริษัทมีมติให้เสนอที่ประชุมผู้ถือหุ้น เพื่ออนุมัติการจ่ายเงินปันผลสำหรับปี 2547
ในอัตราหุ้นละ 15 บาท จำนวนเงินรวม 18,000 ล้านบาท ซึ่งบริษัทฯ
ได้จ่ายเป็นเงินปันผลระหว่างกาลไปแล้ว ในอัตราหุ้นละ 5.50 บาท จำนวนเงินรวม 6,600
ล้านบาท เมื่อวันที่ 26 สิงหาคม 2547 และจะจ่ายเงินปันผลงวดสุดท้ายอีกในอัตราหุ้นละ 9.50
บาท โดยกำหนดจ่ายในวันที่ 19 เมษายน 2548 จำนวนเงินรวม 11,400 ล้านบาท

โดยสรุปผลการดำเนินงานและฐานะทางการเงินของบริษัท ปูนซิเมนต์ไทย จำกัด (มหาชน)
และบริษัทย่อย ในปี 2547 ดีขึ้นอย่างต่อเนื่องจากปีที่ผ่านมา
เนื่องจากปริมาณความต้องการใช้สินค้าสูงขึ้นตามภาวะเศรษฐกิจในประเทศและเศรษฐกิจโลก
โดยเฉพาะอย่างยิ่งผลิตภัณฑ์ปิโตรเคมีที่มีราคาเพิ่มสูงขึ้น จึงส่งผลให้บริษัทฯ มีรายได้รวมสูงขึ้น
มีกระแสเงินสดสุทธิเพิ่มขึ้น ในขณะที่ภาระหนี้สินลดลงอย่างต่อเนื่อง
ภายใต้กลยุทธ์การดำเนินธุรกิจและนโยบายการเงินที่มีประสิทธิภาพและรอบคอบ
มีการนำเครื่องมือทางการเงินต่างๆ
มาใช้เพื่อลดความเสี่ยงจากการเปลี่ยนแปลงของอัตราดอกเบี้ยและความ
ผันผวนของอัตราแลกเปลี่ยนอย่างเหมาะสม ทำให้ความเสี่ยงด้านการเงินลดลง
ฐานะทางการเงินแข็งแกร่งมากขึ้น
สามารถเพิ่มมูลค่าโดยรวมให้แก่ผู้ถือหุ้นและสนับสนุนเศรษฐกิจไทยให้รุ่งเรืองต่อไป

ค่าตอบแทนของผู้สอบบัญชี (สิ้นสุดวันที่ 31 ธันวาคม 2547)

1. ค่าตอบแทนจากการสอบบัญชี (audit fee)

บริษัทฯ และบริษัทย่อยจ่ายค่าตอบแทนการสอบบัญชี ให้แก่สำนักงานสอบบัญชีที่ผู้สอบบัญชีสังกัด
บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัด
ในรอบปีบัญชีที่ผ่านมามีจำนวนเงินรวม 22,438,000 บาท
ทั้งนี้ไม่รวมค่าตอบแทนที่จ่ายโดยบริษัทร่วม

2. ค่าบริการอื่น (non-audit fee)

บริษัทฯ และบริษัทย่อยไม่มีการรับบริการอื่นจากสำนักงานสอบบัญชีที่ผู้สอบบัญชีสังกัด
บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัด ในรอบปีบัญชีที่
ผ่านมา